KIRJALLINEN KYSYMYS P-3648/01 esittäjä(t): Guido Podestà (PPE-DE) komissiolle. Naisen asema Nigeriassa — Safiya Husaini Tungar Tudun tapaus.



Virallinen lehti nro 229 E , 26/09/2002 s. 0042 - 0043



KIRJALLINEN KYSYMYS P-3648/01 esittäjä(t): Guido Podestà (PPE-DE) komissiolle (9. tammikuuta 2002) Aihe: Naisen asema Nigeriassa Safiya Husaini Tungar Tudun tapaus Nigerialaisen 30-vuotiaan Safiya Husainin tapaus herättää huolestuttavia kysymyksiä naisen asemasta nykyään monissa Afrikan maissa, kuten Nigeriassa. Safiya Husaini, joka avioitui 12-vuotiaana, tuomittiin kuolemaan kivittämällä, koska hänen neljästä lapsesta viimeisin syntyi väkisinmakaamisen seurauksena. Sharia-lain mukaan naimisissa oleva tai eronnutkin nainen syyllistyy aviorikokseen, jos hän on sukupuolisuhteessa toisen miehen kanssa, vaikka kyse olisi raiskauksesta, kuten tässä tapauksessa. Epädemokraattisissa järjestelmissä poliittisten ja sotilaallisten vallanpitäjien on valvottava myös kansalaisten yksityiselämää. Tämän logiikan mukaan syntymääkin on kontrolloitava, minkä vuoksi erityisesti naisia rangaistaan laeilla, jotka ovat usein epäinhimillisiä. Miten komissio aikoo vahvistaa ja tehostaa jo täytäntöönpantuja ohjelmia, jotta naisen asemaa voidaan parantaa kyseisissä maissa, ja mihin toimiin se aikoo ryhtyä, jotta naisten perusoikeuksia rikkovat käytännöt voidaan poistaa? Voiko komissio myös kertoa, miten se aikoo edistää demokratisoitumista ja maallistumista Nigerian kaltaisissa maissa, joissa uskonnollisten lakien tulkinta (joka sitä paitsi vääristää kyseisen uskonnon todellista sisältöä) rikkoo erityisesti naisten oikeuksia? Poul Nielsonin komission puolesta antama vastaus (6. helmikuuta 2002) Komissio on pannut huolestuneena merkille eräiden Nigerian sharia-tuomioistuinten yhä kovenevat tuomiot ja erityisesti niiden vaikutuksen naisten oikeuksiin. Komissio pyrkii edistämään näiden käytäntöjen lopettamista ja lieventämään niiden vaikutuksia naisten elämään usein eri tavoin. EU:n politiikan suuntaviivat suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä(1), jotka yleisten asioiden neuvosto hyväksyi 9. huhtikuuta 2001, koskevat muun muassa sellaisia rangaistuksia kuin ruoskiminen ja parlamentin jäsenenkin mainitsema kivittäminen. Euroopan unioni viittasi Nigerian tilanteeseen Yhdistyneiden Kansakuntien ihmisoikeustoimikunnan 57. istunnossa ja esitti huolestumisensa eräissä Pohjois-Nigerian osavaltioissa sharia-rikoslain perusteella annettujen tuomioiden johdosta. Euroopan unioni on myös ollut suoraan yhteydessä Nigerian presidenttiin kiinnittääkseen tämän huomion siihen, että uskonnollisten lakien tulkinta loukkaa nigerialaisten naisten oikeuksia. Ihmisoikeuksien ja kansalaisyhteiskunnan edistäminen ovat yhteisön Nigeriaa varten laaditun maakohtaisen tukistrategian tavoitteita, ja strategiassa on varattu rahoitus ihmisoikeusrahaston perustamiselle. Rahaston avulla on tarkoitus edistää nigerialaisten osallistumista ja paikallisen tiedon tuomista ihmisoikeushankkeisiin. Demokratisoitumista edistetään tukemalla äänestysprosessia ja kansalaisyhteiskuntaa. Tavoitteena on lisätä naisten vaikutusmahdollisuuksia parantamalla erityisesti heidän tietojaan demokratiasta ja äänestämisestä sekä perehdyttämällä heitä oikeuksiinsa ja velvollisuuksiinsa demokraattisessa järjestelmässä. Nämä ovat aiheena parhaillaan käynnissä olevassa, sukupuolta ja kansalaisten osallistumista vaaliprosessiin käsittelevässä hankkeessa. Komissio tukee ihmisoikeushankkeita, joilla pyritään vahvistamaan kansalaisyhteiskuntaa Pohjois-Nigeriassa ja parantamaan naisten tietoisuutta laillisista oikeuksistaan. Myös muihin hankkeisiin sisältyy tasa-arvoa edistäviä osia, ja niissä korostetaan naisten osallistumista päätöksentekoon ja yhteiskunnalliseen elämään. Unionin talousarvion osastoon B7-7 (demokratiaa ja ihmisoikeuksia koskeva eurooppalainen aloite) varatut määrärahat kidutuksen tai muun julman, epäinhimillisen tai halventavan kohtelun vastustamiseksi Nigeriassa ja muissa kolmansissa maissa ovat edelleen käytettävissä. Lisäksi Euroopan unioni kannustaa Nigerian hallitusta poistamaan kuolemantuomion, vahvistamaan ihmisoikeuksien kunnioittamista sekä edistämään naisten ja miesten tietoisuutta laillisista oikeuksistaan. (1) Asiakirja N:o 2342, 9.4.2001.